Správa o implementácii podpornej schémy na návrat odborníkov zo zahraničia

Predmetom správy je poskytnúť vláde Slovenskej republiky informáciu o zabezpečení a aktuálnom stave implementácie Podpornej schémy na návrat odborníkov zo zahraničia (ďalej len „schéma“), ktorá bola schválená uznesením vlády SR č. 368 z 8. júla 2015. 
Cieľom schémy je vytvoriť dostatočne príťažlivý stimul na návrat odborníkov do Slovenskej republiky znížením, resp. čiastočnou kompenzáciou existujúcich bariér a transakčných nákladov. Slováci, ktorí sa etablovali v zahraničí, by v prípade svojho návratu na Slovensko mohli využitím svojich skúseností a kontaktov v zahraničí pozitívne vplývať na smerovanie slovenskej spoločnosti či skvalitňovanie verejných služieb, vo všeobecnosti správy vecí verejných, prípadne napomôcť skvalitňovaniu vedy, výskumu a vysokoškolského vzdelávania a v neposlednom rade by sa mohli angažovať v občianskej spoločnosti.
Ministerstvo školstva, vedy, výskumu a športu Slovenskej republiky (ďalej len „ministerstvo školstva“) zabezpečilo administráciu schémy prostredníctvom priamo riadenej organizácie - Centrum vedecko-technických informácií SR (ďalej len „CVTI SR“). CVTI SR vykonáva všetky potrebné úkony spojené s implementáciou schémy.
Na účely riadenia schémy bola vytvorená Rada schémy (ďalej len „rada“), ktorá je orgánom ministerstva. Radu tvoria predseda a dvaja členovia vymenovaní ministrom školstva, vedy, výskumu a športu SR. Predsedom rady je zástupca ministerstva školstva – Matej Šiškovič. Ďalší člen rady, Martin Haluš, je zástupcom Ministerstva financií SR a tretím členom je Ctibor Košťál, zástupca neziskového sektora.

Aktuálny stav implementácie schémy
Oprávnenými inštitúciami na predkladanie pozícií do schémy, o ktoré sa po ich schválení môžu uchádzať slovenskí odborníci pôsobiaci v zahraničí, sú orgány a inštitúcie verejného sektora (ústredné orgány štátnej správy vrátane rozpočtových a príspevkových organizácií, verejné a štátne vysoké školy, rezortné výskumné inštitúcie, Slovenská akadémia vied, Národná banka Slovenska, Rada pre rozpočtovú zodpovednosť a iné inštitúcie verejného sektora).
Schéma je navrhnutá pre dve cieľové skupiny, a to pre tzv. mladých odborníkov – občanov Slovenskej republiky do 40 rokov s ukončeným vysokoškolským štúdiom (2. alebo 3. stupeň) v zahraničí s možnosťou získania finančnej podpory v maximálnej výške 10 000 eur a expertov – občanov profesionálne pôsobiacich v zahraničí viac ako 10 rokov (obvykle na vedúcej pozícii) ako vysoko kvalifikovaných zamestnancov s možnosťou získania finančnej podpory v maximálnej výške 50 000 eur. V obidvoch prípadoch je poskytnutie podpory viazané na podmienku, že žiadateľmi sú občania Slovenskej republiky s budúcim pracovným zaradením v rámci orgánov a inštitúcií verejného sektora, t. j. na pozícii zaradenej do schémy. Dodatočné podmienky, ktoré je potrebné splniť na získanie príspevku, sú upravené vo Všeobecných podmienkach pre zaradenie žiadateľa (fyzickej osoby) do schémy schválených radou a zverejnených administrátorom (Príloha 1).
V prípade, že zamestnávateľom experta bude verejná vysoká škola, štátna vysoká škola, rezortná výskumná inštitúcia (právnická osoba uskutočňujúca výskum a vývoj zriadená ústrednými orgánmi štátnej správy, ktorá je príspevkovou organizáciou alebo štátnou rozpočtovou organizáciou) alebo Slovenská akadémia vied, môže byť inštitúcii poskytnutá na základe predloženého projektu aj finančná podpora pre inštitúciu v maximálnej sume 150 000 eur. Podpora je určená na vytvorenie adekvátnej pracovnej pozície, a s tým spojenej podpory vo vymedzenom časovom úseku (napríklad investícia do vytvorenia výskumného tímu v počiatočnej fáze).

V úvodnej fáze implementácie schémy boli vytvorené interné postupy, manuály a základné formuláre pre oprávnených žiadateľov. Administrátor schémy vykonal všetky potrebné podporné činnosti pre zabezpečenie činnosti rady (príprava materiálov, vytváranie postupov, zverejňovanie výziev a kontrola jednotlivých dokumentov), propagoval a poskytoval všetky potrebné informácie o schéme prostredníctvom prevádzkovanej webovej stránky.
V sledovanom období sa uskutočnili 3 rokovania rady schémy. V rámci jednotlivých stretnutí boli prerokované najmä interné postupy (štatút upravujúci postavenie, úlohy a zloženie rady schémy a rokovací poriadok upravujúci podmienky a spôsob rokovania rady schémy), oprávnené subjekty na predkladanie zoznamu pozícií, jednotlivé formuláre, všeobecné podmienky, kritériá hodnotenia predložených ponúk, predložené žiadosti a projekty, ako aj informácie o jednotlivých výzvach. 
Od spustenia schémy do 31. 12. 2015 bola vyhlásená jedna výzva na predkladanie pozícií do schémy. V rámci danej výzvy bolo ústrednými orgánmi štátnej správy, verejnými vysokými školami a rezortnými výskumnými inštitúciami predložených 7 návrhov pozícií, z toho 3 pozície pre mladého odborníka a 4 pozície pre experta. S pozíciami zameranými na experta predložili inštitúcie 3 projekty na účely inštitucionálnej podpory v súvislosti s vytváraním danej pozície v celkovej sume 349 350 eur. V rámci danej výzvy boli schválené všetky predložené pozície a projekty inštitucionálnej podpory, pričom rada schválila financovanie týchto projektov v celkovej sume 314 415 eur. Poskytnutie finančnej podpory inštitúciám je viazané na podmienku obsadenia danej pozície expertom v súlade s pravidlami schémy. Následne bola vyhlásená a zverejnená výzva na prihlasovanie sa uchádzačov o pozíciu a s tým spojených žiadostí o finančnú podporu. 

Nadväzujúci postup implementácie schémy
V súvislosti s ďalším postupom implementácie schémy budú organizácie vytvárajúce schválené pracovné pozície realizovať všetky potrebné kroky na obsadenie pozície. Pri obsadení pozície do ďalšieho termínu na predkladanie pozícií budú môcť zamestnanci žiadať o finančnú podporu. Dané žiadosti budú posudzované z hľadiska splnenia všeobecných a osobitných podmienok daných schémou a následne rada schémy rozhodne o výške finančnej podpory.
S ohľadom na obsah schémy v zmysle uznesenia vlády SR č. 368 z 8. júla 2015 budú realizované ďalšie výzvy na predkladanie zoznamu pozícií vo vopred stanovených termínoch, do ktorých je potrebné predložiť pozície, a to 28. 02. 2016, 31. 05. 2016, 31. 08. 2016 a 30. 11. 2016. Vypísanie výziev je podmienené existujúcim finančným zostatkom, resp. dodatočnou alokáciou finančných prostriedkov na podporu ďalších žiadostí. Poskytovanie finančných príspevkov fyzickým osobám bude v súlade s pravidlami schémy zabezpečované v dvoch fázach, a to po obsadení pozície, resp. uzatvorení pracovnej, príp. služobnej zmluvy, a po odpracovaní jedného roka pre daného zamestnávateľa. V prípade, že v roku 2016 by bol v rámci realizovaných výziev vyčerpaný celý rozpočet (t. j. jeden milión eur) na vyplácanie prvej časti finančných príspevkov, rozpočet na rok 2017 by bol využitý len na vyplácanie druhej časti finančných príspevkov a nebolo by možné realizovať žiadne nové výzvy. Z tohto dôvodu je možné, že na základe priebehu schémy a finančného čerpania v roku 2016 bude potrebné požiadať Ministerstvo financií Slovenskej republiky o navýšenie finančných zdrojov schémy.

Príloha

Všeobecné podmienky pre zaradenie žiadateľa (fyzickej osoby) 
do Podpornej schémy na návrat odborníkov zo zahraničia 
v zmysle uznesenia vlády SR č. 368/2015 z 8. 7. 2015

Mladý odborník – všeobecné podmienky
a)	štátna príslušnosť SR
b)	vek do 40 rokov
c)	absolvované a ukončené VŠ štúdium II. alebo III. stupňa v zahraničí (vysoká škola musí figurovať do 500. pozície (vrátane) minimálne v jednom z nasledujúcich troch medzinárodných rebríčkov: The Times Higher Education World University Rankings, QS Top Universities a Academic Ranking of World Universities
d)	nebol zamestnaný/nemal obdobný pracovný pomer/nebol podnikateľom za posledné 
3 roky v SR
e)	súhlasí s prácou v inštitúciách, ktoré patria medzi oprávnené subjekty v rámci Podpornej schémy na návrat odborníkov zo zahraničia
f)	miesto výkonu zamestnania bude v SR
g)	zamestnanie bude na ustanovený týždenný pracovný čas

Expert – všeobecné podmienky
a)	štátna príslušnosť SR
b)	viac ako 10 rokov profesionálne pôsobil v zahraničí obvykle na vedúcej pozícii ako vysoko kvalifikovaný zamestnanec
h)	študoval alebo minimálne 3 roky pôsobil, alebo pôsobí na škole, ktorá musí figurovať 
do 500. pozície (vrátane) minimálne v jednom z nasledujúcich troch medzinárodných rebríčkov: The Times Higher Education World University Rankings, QS Top Universities a Academic Ranking of World Universities, alebo pôsobí v renomovanej výskumnej inštitúcii
c)	súhlasí s prácou v inštitúciách, ktoré patria medzi oprávnené subjekty v rámci Podpornej schémy na návrat odborníkov zo zahraničia
d)	miesto výkonu zamestnania bude v SR
e)	zamestnanie bude na ustanovený týždenný pracovný čas